Nog 'n verhaalboek uit Lizma se pen | Netwerk24
Nog 'n verhaalboek uit Lizma se pen
Deur Engela Duvenage 25 September 2020 06:02
Lizma van den Berg met van haar boeke. Foto: Engela Duvenage
WELLINGTON – 'n Ouma van Wellington, Lizma van den Berg, het nou reeds haar vierde boek geskryf en self gepubliseer.
Die stories daarin is almal deur haar kleinkinders, die tweeling Carel en Liza, geïnspireer.
Haar nuutste boek is Filipina die vet feetjie. Dit is ook in Engels beskikbaar. Die kleurryke illustrasies in die geel 64 blad-boek is deur Marie Prinsloo voltooi, wat ook betrokke was by haar eerste boeke, Kabouterstories 1 en 2. Sy het ook reeds Avontuurstories vir Agies agter haar naam.
Dis ideaal vir voorlees vir jonger kinders, of self lees vir kinders in die grondslagfase, glo sy.
Van den Berg, eens 'n kleuterskooljuffrou, het begin slaaptydstories uitdink toe haar kleinkinders, nou nege, maar nog klein was. Sy glo ook vas dat stories vertel 'n liefde vir lees by kinders help ontwikkel.
"Ouma, jy vertel dan nie elke keer dieselfde storie op dieselfde manier nie," het die tweeling op 'n aand vir haar gesê. Sy't besef hoe kinders eintlik lief is daarvoor om dieselfde verhaal keer op keer op dieselfde manier te hoor en het so besluit om die stories te begin neerpen.
"Die lekkerte van die stories is dat die gebeure daarin almal regtig op 'n manier gebeur het," vertel sy.
Carel en Liza is meestal die dapper hoofkarakters in haar boeke, asook ander familielede en selfs van hul maatjies uit hul kleuterskooljare. Deur die skryf daarvan het sy ook vir hulle 'n kosbare rekord van hul kinderdae geskep – een wat sy ook graag met ander kinders wil deel.
Die grappige karakter Filipina het in die tweeling se jong dae ontstaan toe hulle nie noodwendig wou erken wie vir kattekwaad op die erf verantwoordelik was nie.
Dan het sy maar gevra: "Was dit die feetjie wat onder die bos bly?"
Daar is 21 kort stories in die boek. In een veroorsaak sy konsternasie as bouers 'n nuwe afdak bou op die erf en in 'n ander reis sy saam met die tweeling as hulle op 'n skaapplaas gaan kuier. Daar is ook die storie van die matras-glyplank, asook voorvalle met Tippex en toiletpapier!
Sy het al van haar stories by plaaslike skole gaan voorlees, en sê die kinders se reaksie daarop was besonders om te beleef. "Een middag het die bure se seuntjie net sy maatjie kom wys by watter huis Filipina nou eintlik onder 'n bos woon," onthou sy.